**Bosna i Hercegovina**

**Federacija Bosne i Hercegovine**

**Tuzlanski kanton**

**Ministarstvo prostornog uređenja i zaštite okolice**

Na osnovu člana 73. Zakona o izvršenju budžeta Tuzlanskog kantona za 2024. godinu („Službene novine Tuzlanskog kantona“ broj: 3/24) i Programa raspodjele namjenskih sredstava od ekoloških naknada Ministarstva prostornog uređenja i zaštite okolice za 2024. godinu sa budžetskim sredstvima i trensferima, a u skladu sa Odlukom o utvrđivanju uvjeta, kriterija i postupaka za raspodjelu namjenskih sredstava od ekoloških naknada, Ministarstvo prostornog uređenja i zaštite okolice raspisuje:

**JAVNI KONKURS**

za dodjelu sredstava javnim preduzećima

**1. Predmet javnog konkursa**

Predmet javnog konkursa je prikupljanje prijava javnih preduzeća za dodjelu sredstava koji se odnose na projekte iz zaštite okolice i to:

- provedba energetskih programa,

- unapređivanje i izgradnju infrastrukture za zaštitu okoliša (nabavka vozila, kontejnera) i

- zaštitu i očuvanje biološke i pejzažne raznolikosti.

**2. Korisnici sredstava koji imaju pravo na podnošenje prijave**

Pravo učešća na javnom konkursu imaju javna preduzeća koja imaju sjedište, obavljaju djelatnost i realiziraju projekte na području Tuzlanskog kantona.

**3. Uvjeti kojima podnositelji prijave moraju udovoljavati**

Projekti koji će se uzeti u razmatranje se dostavljaju na posebnom obrascu i treba da sadrže:

1. naziv projekta,

2. oblast zaštite okolice na koju se odnosi projekat,

3. ciljevi projekta (na koji način doprinosi rješavanju problema),

4. detaljni opis projekta (opisati po fazama i po mogućnosti opisati sve projektne aktivnosti i dinamiku realizacije), sa eventualnom potrebnom propratnom dokumentacijom (skice, planovi, crteži, fotografije, CD prezentacije i slično),

5. specifikaciju troškova sa visinom sredstava koja se potražuju od Ministarstva (navesti detaljnu

specifikaciju),

6. rok realizacije projekta,

7. sufinansiranje projekta (navesti u procentima ukoliko ima sufinansiranja i dokaz – odluka nadležnog

organa preduzeća),

8. efekti realiziranja projekta na okoliš i stanovništvo,

9. usklađenost poslovanja javnog preduzeća sa odredbama Zakona o zaštiti okoliša (dati podatke i dokaze o posjedovanju okolinske dozvole i dozvole za upravljanje otpadom ukoliko su obavezne),

10. usklađenost projekta sa Kantonalnim planom zaštite okoliša TK 2023. – 2028. i Planom upravljanja otpadom TK 2023. – 2028. (dati podatke i dokaze),

11. podatke o kontakt osobi vezano za realizaciju projekta (ime i prezime, kontakt adresa, telefon i e-mail).

Neće se uzeti u razmatranje prijave javnih preduzeća:

- koja su dobila finansijsku pomoć od ovog Ministarstva, ako nisu ispunila obavezu pravdanja dodijeljenih sredstava i

- koja ne dostave dokumentaciju za dokazivanje ispunjavanja uvjeta iz ove odluke i koje ne razrade projekat kako je definirano ovom Odlukom.

**4. Popis dokumenata koje je potrebno priložiti uz prijavu**

Podnosioci prijave dužni su dostaviti slijedeću dokumentaciju kojom dokazuju ispunjavanje uvjeta:

1. aktuelni izvod iz sudskog registra društva,

2. uvjerenje o poreskoj registraciji (ID broj),

3. spesimen potpisa iz banke lica odgovornih za finansije,

4. dokaz da nije pod stečajem ili likvidacijom,

5. dokaz da pravno lice nije osuđeno u sudskom postupku za kršenje zakona u smislu njegovog poslovnog ponašanja u razdoblju od pet godina,

6. projekat (ovjeren i potpisan od strane podnosioca),

7. dokaz o usklađenosti podnosioca prijave sa Zakonom o zaštiti okoliša ukoliko ima obavezu (dokazi o posjedovanju okolinske dozvole i dozvole za upravljanje otpadom),

8. dokaz da je objekat koji je predmet prijave na javni poziv uplanjen ili dokaz da je pokrenut postupak legalizacije objekta koji je predmet prijave,

9. izjava podnosioca prijave da ukoliko projekat bude odobren od strane Ministarstva, a odnosi se na kapitalna ulaganja u energijsku efikasnost-zamjena vanjske stolarije, oblaganje zidova sa termoizolacijom obezbijedit će nadzor nad građenjem od strane pravne osobe registrirane za poslove projektiranja i/ili građenja u skladu sa zakonom o prostornom uređenju i građenju („Službene novine Tuzlanskog kantona“, broj: 6/11, 4/13, 15/13, 3/15, 2/16, 4/17, 22/22 i 20/23).

Dokumenti navedeni pod 1., 4. i 5. ne mogu biti stariji od tri mjeseca.

Dokumenti se prilažu u originalu ili ovjerenoj kopiji.

**5. Osnovni kriteriji odabira**

Osnovni kriteriji odabira za javna preduzeća su:

- oblast zaštite okolice (do 30 bodova),

- sufinansiranje projekta (do 30 bodova),

-usklađenost projekta sa Kantonalnim planom zaštite okoliša TK 2023 – 2028. i Planom upravljanja

otpadom TK 2023. – 2028. – dati podatke i dokaze (do 20 bodova) i

-efekat realiziranja projekta na okoliš i stanovništvo (do 20 bodova).

**6. Vrednovanje projekta**

Prijedlog raspodjele sredstava javnim preduzećima daje komisija imenovana od strane ministra.

**7. Opće odredbe**

Javna preduzeća imaju pravo na javni poziv prijaviti jedan projekat. Maksimalni iznos koji se javnom preduzeću može odobriti za projekat je 50.000 KM.

Prijave se predaju na adresu:

**Tuzlanski kanton**

**Ministarstvo prostornog uređenja i zaštite okolice**

**Pisarnica Vlade TK (Fra Grge Martića br. 8, Tuzla),**

**(sa naznakom: „ZA JAVNI KONKURS JAVNIM PREDUZEĆIMA – NE OTVARATI“)**

Rok za podnošenje prijava je 15 dana od dana objavljivanja javnog konkursa u dnevnim novinama.

Javni konkurs će biti objavljen u dnevnim novinama „Večernji list BiH“ dana 11.04.2024. godine, od kada počinje da teče rok za prijavu.

Propisani obrazac iz tačke 3. javnog konkursa je u prilogu i isti je objavljen na web stranici Ministarstva www.mpuzotk.gov.ba

Neblagovremene i nepotpune prijave neće se uzeti u razmatranje.